Mestská časť Bratislava – Nové Mesto
Materiál na rokovanie
Miestneho zastupiteľstva
dňa: 11.6.2013

 

S p r á v a
o vybavovaní sťažností a petícií za rok 2012  
___________________________________________

Predkladá :                                                          	Materiál obsahuje :
---------------                                                                     -------------------------
Ing. Ján Dubravec                                                       	1. Návrh uznesenia
miestny kontrolór	                                  		2. Správu

Spracovateľ :                                                       	Stanovisko právnej skupiny :
------------------	                                                                 --------------------------------------
Ing. Ján Dubravec	                                  	           nie je potreba právneho
miestny kontrolór	                                                       posúdenia

Na rokovanie prizvať :
------------------------------
               /

                     

Júl 2013

Návrh uznesenia	

Miestne zastupiteľstvo  

schvaľuje

Správu o  vybavovaní sťažností a petícií za rok 2012  

a/  s pripomienkami

b/  bez pripomienok

S p r á v a
 o vybavovaní sťažností a petícií občanov za rok 2012
_______________________________________________________________

	V zmysle § 18f, ods.1, písm. e/, zákona č.369/1990 Zb. o obecnom zriadení v znení n.p., zákona NR SR č.9/2010 Z.z. o sťažnostiach a "Zásad vybavovania sťažností a petícií v podmienkach samosprávy mestskej časti Bratislava - Nové Mesto“ schválených uznesením č. 25/05 na 25.zasadnutí MZ MČ B-NM dňa 12.10.2010, miestny kontrolór MČ B-NM spracoval podklady a predkladá nasledovnú správu o vybavovaní sťažností a petícií občanov za rok 2012.

	V centrálnej evidencii, na útvare miestneho kontrolóra, bolo k 31.12.2012 zaevidovaných 141 podaní, z toho 3 petície a 10 hromadných podaní. Podľa ustanovení zákona č.9/2010 Z.z. o sťažnostiach a zákona č.85/1990 Zb. o petičnom práve v znení zákona č.242/1998 Z.z., boli riešené 2 petície, 7 hromadných sťažností a 21 sťažností. Podľa ustanovení zákona č.50/1976 Zb. o územnom plánovaní a stavebnom poriadku /Stavebný zákon/ v znení neskorších predpisov bolo riešených 5 podnetov. Podľa Občianskeho zákonníka boli riešené 3 hromadné podnety a 83 podnetov, žiadostí a oznámení. Iným subjektom na vybavenie bolo odstúpených 19 podaní a 1 petícia. Z celkového počtu podaní bolo zaevidovaných  8 anonymných podaní. V porovnaní s rokom 2011 je možné konštatovať zníženie podaní o 15.
 
	Na MÚ MČ B-NM boli podania od občanov,  resp. organizácií,  doručené poštou alebo osobne zaevidované na podateľni MÚ B-NM, prípadne na sekretariáte starostu a následne odovzdané na centrálne evidovanie a vybavenie na útvar miestneho kontrolóra. 
                   V 99 prípadoch použili na podanie podnetov e-mailovú stránku Miestneho úradu.  

	Z celkového počtu 141 podaní bolo na priame vybavenie z titulu vecnej          a miestnej príslušnosti 19 podaní a 1 petícia odstúpené iným subjektom:
- Magistrátu hl. m. SR Bratislavy petícia občanov okolia Teplickej ul., žiadajúcich o využitie priestorov po Krajskom školskom úrade na Teplickej ul. na zlepšenie vybavenosti sídliska, a to vybudovaním stacionáru pre starších ľudí a priestoru pre kultúrno – spoločenské aktivity obyvateľov sídliska a desať podaní, a to na oplotenie bývalého cyklistického štadióna, osvetlenie Mandľovníkovej ul. a Račianskej ul., osadenie odpadkových košov pri zimnom štadióne, parkovanie vozidiel na Račianskej ul. a Vajnorskej ul., oprava poškodenej Limbovej ul., parkovanie na Legionárskej ul, označenie rozkopávky na Riazanskej ul. a oprava verejného osvetlenia. 
-  Krajskému stavebnému úradu jedno podanie, a to proti nadstavbe na Pluhovej ul.
- Okresnej prokuratúre jedno podanie, a to preskúmanie rozhodnutia oddelenia územného konania a stavebného poriadku. 
- OLO a.s. jedno podanie, a to upozornenie na odvoz vianočných stromčekov zo stojísk kontajnerov.
- ŽSR jedno podanie, a to upozornenie na skládku odpadu na železničnej trati pri OD Slimák.
- Regionálnej veterinárnej a potravinovej správe jedno podanie, a to na chov kôz na Vidlicovej ul. 
- Spoločenstvu vlastníkov bytov na Robotníckej ul. jedno podanie, a to na chov mačiek v byte na Robotníckej ul..
- Mestskej polícii tri podania, a to na parkovanie motorových vozidiel na chodníku Klenovej ul., na obťažovanie bezdomovcami na Kuchajde a na neprimeraný hluk cvičiacich občanov na detskom ihrisku Nová Doba.

Podľa ustanovení zákona č.9/2010 Z.z. o sťažnostiach a zákona č.85/1990 Zb.           o petičnom práve v znení zákona č.242/1998 Z.z., boli na MÚ B-NM                        a organizáciách zriadených MZ MČ B-NM riešené 2 petície, 7 hromadných sťažností a 21 sťažností, z ktorých bolo 15 opodstatnených a 15 neopodstatnených. 

V prvej riešenej petícii sa rodičia detí, umiestnených v materskej škôlke na Legerského ul., obrátili na starostu mestskej časti, aby podnikol všetky kroky, ktoré by viedli k zmene situácie v uvedenej materskej škole. Ako dôvody pre petíciu sú uvedené body, a to častá fluktuácia učiteliek, napäté vzťahy medzi vedením MŠ, učiteľmi a deťmi, neprimerané sa správanie k deťom, neakceptovanie rodičovských pripomienok, opakujúce sa aktivity pre detí, chýba inovácia akcií. Na požiadanie starostu uvedenú petíciu prešetril miestny kontrolór a konštatoval, že je sčasti pravdivá a nedostatky vyplývajú z objektívnych príčin, spôsobených chorobami učiteliek a zastupujúcich dočasných učiteliek. Riaditeľka ZŠ s MŠ Sibírska         Mgr. Partelová prisľúbila zvýšeným dozorom nad činnosťou MŠ zabezpečiť nápravu daného stavu.
.
V druhej riešenej petícii obyvatelia z okolia Vajnorskej ul., Bartoškovej ul. a ul. Odbojárov nesúhlasia s výrubom stromov a sú proti výstavbe bytového domu v nároží Vajnorskej ul. a ul. Odbojárov a požiadali starostu mestskej časti, aby podporil ich nesúhlas s vyššie uvedeným. Pri preverovaní petície sa k výstavbe domu vyjadrili odborné referáty úradu a na základe dodanej dokumentácie odporučili starostovi mestskej časti prerušiť územné konanie k uvedenej stavbe. Územné konanie bolo prerušené, o čom boli informovaní členovia petičného výboru starostom mestskej časti. V súčasnosti k prerušenému územnému konaniu staviteľ stále nedoložil požadované doklady.    

	Zo siedmich riešených hromadných sťažností, jednu podali obyvatelia Bojnickej ul. a žiadali starostu mestskej časti o riešenie problému spolužitia s neprispôsobivými obyvateľmi – susedmi v nájomných bytoch na Bojnickej ul.. Po preverení sťažnosti oddelením SB a NP bola sťažovateľom zaslaná odpoveď, v ktorej ich oboznamujú so skutočnosťami hľadania náhradného ubytovania pre jednu rodinu a s druhou bol spísaný záznam, v ktorom nájomník sľúbil nápravu svojho chovania.
V druhej hromadnej sťažnosti, ktorú riešilo vedenie EKO - podniku VPS, si nájomníci trhových priestorov v Tržnici sťažovali na postup riaditeľa EKO – podniku VPS pri odvolaní vedúceho divízie Tržnica, p. A. Krivačku. V odpovedi vedenie EKO – podniku VPS zdôvodnilo potrebnú zmenu , a to odvolaním z funkcie p. Krivačku z dôvodu zmeny organizačnej štruktúry podniku.
V tretej riešenej hromadnej sťažnosti obyvatelia domu na Škultétyho ul. žiadali starostu mestskej časti o zabezpečenie prístupu do predajne LIDL schodmi z parkoviska, ktoré je vo vlastníctve Jednotného majetkového fondu zväzov odborových organizácií v SR. Po rokovaniach starostu MČ B-NM s vlastníkmi priestorov, prenajatých spoločnosti LIDL, a to predstaviteľmi firmy TATRA REAL a.s. prišlo k dohode o vybudovaní náhradného prístupu do predajne cez Terasu a parkovisko pre motorové vozidla pri predajni LIDL. Uvedená úprava prístupu už bola aj zrealizovaná, o čom boli sťažovatelia informovaní oddelením UK a SP.
V štvrtej hromadnej sťažnosti obyvatelia domu na Bojnickej č.25 sa obrátili na MÚ B-NM s nesúhlasom s pridelením bytu pre problémovú rodinu v ich dome. V odpovedi z oddelenia SB a NP im bolo oznámené, že  pre uvedenú rodinu nie je možné prideliť iný byt, len ten v ich dome.
V piatej hromadnej sťažnosti si obyvatelia bytového objektu Tri veže na Bajkalskej ul. sťažovali na prevádzkový čas Allin baru s.r.o., umiestneného               v nebytových priestoroch uvedeného objektu a žiadali ho obmedziť na čas len do 22.00 hod., a to z dôvodu rušenia nočného pokoja hosťami, ktorí z uvedeného klubu vychádzajú v nočných hodinách a vravou alebo prípadným búchaním dverí áut rušia nočný pokoj. Preverením sťažnosti oddelením PP a SM bolo zistené, že k rušeniu nočného pokoja prichádza občanmi na ulici a nie hlučnosťou prevádzky baru. Z uvedeného dôvodu bola požiadaná mestská polícia o vykonávanie nočných kontrol pred uvedenou prevádzkou a sťažovateľom bolo oznámené, aby v prípade rušenia nočného pokoja sa obrátili na mestskú políciu. V predmetnej prevádzke bude po skončení kalendárneho roku posúdená možnosť skrátenia prevádzkových hodín aj na základe prípadných hlásení od mestskej polície.
V šiestej hromadnej sťažnosti sa obyvatelia Ľudovej štvrte obrátili na starostu MČ B-NM so sťažnosťou na neexistujúci územný plán zóny Ľudová štvrť a z toho vychádzajúcej svojvoľne realizovanej nevhodnej realizácie prístavby, nadstavby a prestavby domov. Vo svojej sťažnosti obyvatelia poukázali na niektoré príklady prestavby domov, ktoré necitlivo zasiahli do historickej architektúry Ľudovej štvrte, postavenej v rokoch 1941 – 1943. Vo svojej odpovedi starosta MČ B-NM informoval obyvateľov, že pre spracovanie územného plánu zóny Ľudová štvrť sú finančné prostriedky schválené a spracúvajú sa podklady pre vyhlásenie verejného obstarávania na dodávku potrebnej dokumentácie. 
V siedmej hromadnej sťažnosti sa vlastníci bytov v bytovom dome na Vajnorskej 44 sťažovali na nočnú prevádzku reštauračného zariadenia, umiestneného v ich dome. Žiadali o úpravu otváracích hodín prevádzky len do 22.00 hod.. Uvedenú hromadnú sťažnosť rieši oddelenie podnikateľské, právne a správy majetku a je v súčasnosti ešte v stave riešenia.  

Z 21 sťažností, riešených na MÚ B-NM, sa jednotlivé oddelenia podieľali na riešení nasledovne:

 Oddelenie územného konania a stavebného poriadku /UK a SP/ riešilo          6 sťažností, z toho tri opodstatnené sťažnosti a tri neopodstatnené sťažnosti. V troch opodstatnených sťažnostiach sa sťažovatelia sťažovali na nečinnosť stavebného úradu, prípadne nedodržanie zákonom stanovených lehôt na vybavenie. V odpovedi bolo konštatované nedodržanie zákonom stanovených lehôt a voči zodpovedným pracovníkom bol vyvodený zo strany vedenia oddelenia postih, a to napomenutie. V troch neopodstatnených sťažnostiach si sťažovatelia sťažovali na neoprávnené využívanie susedných pozemkov pri výstavbe rodinného domu, nedodržanie zákonom stanovených lehôt pri rozhodnutí o odstránení stavby a priebeh výstavby prístupovej komunikácie v lokalite Amfiteáter. V odpovedi bolo konštatované, že vykonanými štátnymi stavebnými dohľadmi neboli porušené vydané stavebné povolenia ani nedodržané stanovené lehoty na vybavenie.
  
Oddelenie výstavby a investícií /V a I/ riešilo dve neopodstatnené sťažnosti, a to nedostatky pri realizácii obnovy kanalizácie a rozvodu pitnej vody na Považskej ul. a ukradnuté mreže kanalizácie na Leteckej ul.. V odpovedi bolo konštatované, že za rekonštrukciu kanalizácie zodpovedá BVS a.s. a výmena ukradnutej mreže bude realizovaná až po uskutočnení výberového konania na dodávateľa opravy.

Oddelenie správy bytov a nebytových priestorov /SB a NP/ riešilo tri opodstatnené sťažnosti, a to dve na obyvateľov v domoch na Bojnickej ul., ktorí svojím správaním znepríjemňujú spolužitie, keď sa v nočných hodinách hlučne bavia, nadávajú a špinia spoločné chodby a schodištia a v jednej sťažnosti sa obyvateľka Bartoškovej ul. sťažovala na nájomníka, bývajúceho v byte, spravovanom mestskou časťou.

Oddelenie podnikateľské právne a správy majetku /PP a SP/ riešilo jednu neopodstatnenú sťažnosť, a to na rušenie nočného kľudu prevádzkou Budík pub ktorá je umiestnená v objekte Zimného štadióna Ondreja Nepelu. Preverením sťažnosti aj zo strany mestskej polície sa rušenie nočného kľudu nepotvrdilo.

Oddelenie verejného poriadku /VP/ riešilo jednu opodstatnenú sťažnosť, a to na bezdomovcov žijúcich na Krahuľčej ul., ktorí rušia nočný kľud pokrikovaním neskoro do noci, smeti odhadzujú do okolitých záhrad a chovajú psov načierno, bez ohlásenia na MÚ B-NM. Pracovník oddelenia spolu so zástupcami mestskej polície spravili pohovor s bezdomovcami, bývajúcimi na Krahuľčej ul., ktorí sľúbili zjednať nápravu svojho chovania.

Matrika MÚ B-NM riešila jednu neopodstatnenú sťažnosť, a to na chybný zápis v centrálnom registri obyvateľov REGOB Banská Bystrica u novonarodeného dievčatka. Až po viacerých urgenciách zo strany matriky bol tento zápis opravený.

Vedenie rozpočtovej organizácie EKO - podnik VPS riešilo jednu neopodstatnenú sťažnosť, podanú na MÚ B-NM, pracovníkov údržby zelene, v ktorej poukazovali na nedodržiavanie Zákonníka práce pri rozpisovaní služieb a z toho nesúlad vo vyplácaní miezd. Preverením sťažnosti bolo konštatované, že pri riešení dovoleniek pracovníkov prišlo k úprave rozpisov služieb a z toho vyplývajúceho navýšenia pracovnej doby ohodnotenou vyššou mzdou.

Miestny kontrolór riešil vo svojej kompetencii šesť sťažností, z ktorých        boli dve sťažnosti opodstatnené a štyri sťažnosti neopodstatnené. V prvej opodstatnenej sťažnosti si obyvateľ Račianskej ul. sťažoval na rušenie nočného kľudu štekotom psa, chrániaceho objekt autoumyvárne, ktorý pretrvával napriek zásahom mestskej polície. Miestny kontrolór v spolupráci s oddelením VP a zástupcami mestskej polície spravili pohovor s majiteľom autoumyvárne, krorý sľúbil zjednať nápravu a spraviť také opatrenia, aby k rušeniu nočného kľudu brechotom psa nedochádzalo. V druhej opodstatnenej sťažnosti si obyvateľka Kukučínovej ul. sťažovala na hluk, spôsobený výstavbou predajne Billa na Račianskej ul.. Po konzultácií a vykonaní štátneho stavebného dohľadu zo strany oddelenia UK a SP bolo oslovené vedenie Billa reality Slovensko, s.r.o., aby pri realizácii stavby maximálne obmedzili rušenie obyvateľov okolitých domov. V prvej neopodstatnenej sťažnosti si neúspešná uchádzačka výberového konania na miesto riaditeľky školy ZŠ s MŠ Česká sťažovala na priebeh výberového konania. Po preverení sťažnosti bolo konštatované, že zápisnica z výberového konania bola všetkými zúčastnenými členmi komisie podpísaná a podľa vyjadrenia predsedu komisie k porušeniu výberového konania neprišlo. V druhej neopodstatnenej  sťažnosti si mamička dieťaťa, adaptujúceho sa na prostredie detských jaslí, sťažovala na prístup zamestnankyne detských jaslí k deťom. Po preverení sťažnosti a vykonanej ankete medzi rodičmi detí bolo konštatované, že uvedená sťažnosť je tendenčná a neobjektívna. V tretej neopodstatnenej sťažnosti konateľ spoločnosti podal sťažnosť na oddelenie územného plánovania na nedodržanie termínu k žiadosti o územno-plánovaciu informáciu. Po preverení sťažnosti bolo konštatované, že územno-plánovacia informácia sa nevydáva v režime správneho konania, preto nie je stanovený termín jej vybavenia. V čase podania žiadosti bolo dovolenkové obdobie, čo zapríčinilo omeškanie odpovede. Vo štvrtej neopodstatnenej sťažnosti sa členovia pedagogického zboru a nepedagogický pracovníci ZŠ s MŠ Cádrová obrátili na starostu mestskej časti so sťažnosťou na priebeh výberového konania na riaditeľa školy, keď vo výberovom konaní neobstál doterajší riaditeľ. Po preverení priebehu výberového konania a po písomných vyjadreniach vedúceho školského úradu a predsedu výberovej komisie možno konštatovať, že priebeh výberového konania a jeho výsledok bol v súlade so zákonom. 

Podľa ustanovení zákona č.50/1976 Zb. o územnom plánovaní a stavebnom poriadku /Stavebný zákon/ v znení neskorších predpisov, riešilo oddelenie Územného konania a stavebného poriadku 5 podnetov. V podaniach, ktoré súviseli s prebiehajúcim správnym územným alebo stavebným konaním, sa účastníci konania dovolávali svojich záujmov, ktoré chceli, aby boli zohľadnené pri vydávaní územného rozhodnutia, prípadne vydaní stavebného povolenia.

Podľa Občianskeho zákonníka boli riešené 3 opodstatnené hromadné podnety a 83 podnetov, žiadostí a oznámení, z nich bolo 8 anonymných podaní       a z celkového počtu bolo 52 opodstatnených a 31 neopodstatnených podaní.
V prvom hromadnom opodstatnenom podnete obyvatelia domu na Bojnickej ul. č. 25 žiadali starostu MČ B-NM o riešenie spolužitia s neprispôsobivou rodinou, znečisťujúcou spoločné priestory domu. Oddelenie SB a NP riešilo podnet písomnou výzvou neprispôsobivej rodine na nápravu stavu s hrozbou možných sankcií. V druhom hromadnom opodstatnenom podnete obyvatelia domu na Bojnickej ul. č. 19 informovali MÚ B-NM o občanovi, bývajúcom v ich vchode, ktorý je distribútorom drog a žiadali zároveň vyriešiť zdevastované schodište a chodby, spôsobené užívateľmi drog. Oddelenie VP v spolupráci s Policajným zborom prípad predaja drog riešili. Opravu vnútorných priestorov zahrnulo oddelenie SB a NP do prípravy návrhu rozpočtu na nasledujúci rok. V treťom hromadnom opodstatnenom podnete si obyvatelia domu na Sibírskej ul. sťažovali na pravidelné rušenie nočného kľudu obyvateľom ich domu. Oddelenie VP v spolupráci s mestskou políciou spravilo s neprispôsobivým občanom písomný záznam, v ktorom ho informovali o možných sankciách v prípade pokračovania rušenia nočného kľudu.  

	Na miestnom úrade sa na riešení podaní podieľali jednotlivé oddelenia MÚ B-NM nasledovne:
	Oddelenie verejného poriadku /VP/ riešilo 37 podaní, z toho                          29 opodstatnených a 8 neopodstatnených, a to hlavne z oblasti rušenia nočného kľudu susedom, bývania bezdomovcov, znečisťovania prostredia psími exkrementami, hlučným zásobovaním obchodných prevádzok v ranných hodinách, štekotom psov, znečistením kontajnerového stojiska vianočnými stromčekmi            a nábytkom, nekosením a zaburinením pozemku, zlého spolunažívania obyvateľov, znečistením chodníka stavebným odpadom a verejných schodov prerastenou burinou, chovom psov a mačiek v bytoch, obťažovaním bezdomovcami v parku na Račianskom mýte, znečisťovaním verejného priestranstva stavebnou činnosťou, rušením nočného kľudu prevádzkou reštauračného zariadenia, vyhadzovaním odpadkov z balkónu domu na ulicu, špinou a odpadom na bývalom cyklistickom štadióne, hudobnou produkciou v garáži domu, zaujatím verejného priestranstva stavebným materiálom, parkovaním motorových vozidiel, nepovolených skládok odpadu, žiadostí o odstránenie vrakov áut, čistoty na detských ihriskách                   a zdržiavania sa narkomanov na detských ihriskách.

	Oddelenie  životného prostredia a územného plánu /ŽP a UP/ riešilo              6 podaní, z toho 4 opodstatnené a 2 neopodstatnené, a to hlavne z oblasti výrubu    a orezu stromov, nepovolenej skládky odpadov, demontáže zbernej nádoby na psie exkrementy, znečistenia parkoviska pred štadiónom Interu, zrušenia zberného miesta odpadov.

	Oddelenie výstavby a investícií /V a I/ riešilo 10 podaní, z toho                          5 opodstatnených a 5 neopodstatnených, a to z oblasti opráv ciest a chodníkov, čistenia komunikácií a kanalizačných vpustov, parkovania motorových vozidiel, riešenia výjazdu z vedľajších komunikácií na hlavné cesty, riešenia obchádzkovej trasy počas opravy komunikácie, umiestnenia dopravných značiek a vyhradeného parkovania.

	Oddelenie správy bytov a nebytových priestorov /SB a NP/ riešilo                   1 anonymný neopodstatnený podnet, a to na pridelenie bytu. 

Oddelenie sociálnych vecí /SV/ riešilo 2 neopodstatnené anonymné podania, a to na vedúcu KD za zlé riadenie a na podávanie stravy pre dôchodcov v KD.

	Oddelenie územného konania a stavebného poriadku /ÚK a SP/ riešilo            5 podaní, z toho 4 opodstatnené a 1 neopodstatnené, a to na vydané stavebné povolenia, kde sa povoľuje práca aj vo sviatok, hluk zo stavieb, porušenie potoka na Skalickej ul. stavebnou činnosťou a dodržanie podmienok stavebného konania.

	Oddelenie podnikateľské právne a správy majetku /PP a SM/ riešilo                2 podania, z toho 1 opodstatnené a 1 neopodstatnené, a to na hlučnosť klimatizácie reštauračného zariadenia a nesúhlas s platením dane z nehnuteľností.

	Matrika riešila jedno opodstatnené podanie, a to na nezabezpečenie služby overenia podpisu počas zaúčania novej pracovníčky.

	EKO - podnik VPS /EKO/ riešil 12 podaní, z toho 7 opodstatnených                a 5 neopodstatnených, a to na neodhrnutý sneh na Kuchajde, prevádzku Sudu pri Tržnici, neupratanie verejného priestranstva po kosení trávy, poškodené lavičky v parku, stav sociálnych zariadení v Tržnici, nepokosenie trávnatých plôch, znečistenie domového dvora a včasné neodhrnutie snehu.

	Prednosta MÚ riešil vo svojej kompetencii 4 neopodstatnené podania, a to z oblasti zaujatia verejného priestranstva, zabezpečenia vstupu na záhradnú parcelu, nevyplatenia mzdy pri odchode pracovníka a povolenia letnej záhrady.

	Útvar miestneho kontrolóra /ÚMK/ riešil 3 podnety, z toho 1 opodstatnený       a 2 neopodstatnené, a to na neplnenie prijatého uznesenia MZ MČ B-NM, neodborný orez konárov na Budyšinskej ul. a parkovanie motorových vozidiel počas hokejových zápasov.

	Z pohľadu miestneho kontrolóra MČ B-NM možno hodnotiť úroveň prešetrovania a vybavovania sťažností a petícií zodpovednými pracovníkmi Miestneho úradu MČ B-NM a organizácií zriadených MČ B-NM  kladne. Vedúci pracovníci v snahe pomôcť občanom našej MČ sa osobne zúčastňovali na miestnych preverovaniach a taktiež občanov prizývali na osobné prerokovania, čo mnohokrát  urýchlilo nejedno doriešenie sťažnosti.

Tabuľka sťažností a petícií	SŤAŽNOSTI	 	 	HROMADNÉ	 	 	PETÍCIE	 	 	
za rok 2012										
NÁZOV	spolu	O	N	spolu	O	N	spolu	O	N	
Starosta	 	 	 	1	 	1	1	1	 	
Proti výrubu stromov a výstavbe na ul. Odbojárov	 	 	 	 	 	 	1	1	 	
Spracovanie územného plánu zóny Ľudová štvrť 	 	 	 	1	 	1	 	 	 	
UKaSP	6	3	3	1	1	 	 	 	 	
Vchod do predajne Lidl Škultétyho 	 	 	 	1	1	 	 	 	 	
Nečinnosť - nedodrž. zák. stan. lehôt na vybavenie	3	3	 	 	 	 	 	 	 	
Neoprávnené využitie stav. pozemku pri výstavbe	1	 	1	 	 	 	 	 	 	
Nedodržanie lehôt pri odstránení stavby	1	 	1	 	 	 	 	 	 	
Výstavba prístupovej komunikácie Amfiteáter	1	 	1	 	 	 	 	 	 	
VaI	2	 	2	 	 	 	 	 	 	
Považská - rozvoz pitnej vody a kanalizácia	1	 	1	 	 	 	 	 	 	
Letecká - ukradnutá kanalizačná mreža	1	 	1	 	 	 	 	 	 	
SBaNP	3	3	 	2	1	1	 	 	 	
Bojnická – spolužitie	 	 	 	1	1	 	 	 	 	
Bojnická– spolužitie pridelenie bytu nepr. Občan. 	 	 	 	1	 	1	 	 	 	
Bojnická splužitie s neprispôsobivými občanmi	2	2	 	 		 	 	 	 	
Bartoškova spolužitie	1	1	 	 	 	 	 	 	 	
PPaSP	1	 	1	2	1	1	 	 	 	
Prevádzkový čas Allin bar s.r.o. - Tri veže	 	 	 	1	 	1	 	 	 	
Prevádzkový čas Reštaurácie 44 na Vajnorskej ul.	 	 	 	1	1	 	 	 	 	
Prevádzka Budík pub rušenie nočného pokoja 	1	 	1	 	 	 	 	 	 	
VP	1	1	 	 	 	 	 	 	 	
Kraulčia - bezdomovci	1	1	 	 	 	 	 	 	 	
MATRIKA	1	 	1	 	 	 	 	 	 	
Chybný zápis v centrálnom registri obyvateľov	1	 	1	 	 	 	 	 	 	
ÚMK	6	2	4	 	 	 	1	 	1	
Vzťah vychovávateľ-dieťa v MŠ Legerského	 	 	 	 	 	 	1	 	1	
Račianska - rušenie nočného kľudu psom	1	1	 	 	 	 	 	 	 	
Kukučínova - výstavba predajne Billa 	1	1	 	 	 	 	 	 	 	
ZŠsMŠ Česká - výberové konanie riad. školy	1	 	1	 	 	 	 	 	 	
Adaptácia dieťaťa v detských jasliach	1	 	1	 	 	 	 	 	 	
Nedodržanie termínu na územnoplánovaciu inf.	1	 	1	 	 	 	 	 	 	
ZŠsMŠ Cádrová nesúhlas učit. s výber. konaním	1	 	1	 		 	 	 	 	
EKO	1	 	1	1	 	1	 	 	 	
Odvolanie riaditeľa tržnice	 	 	 	1	 	1	 	 	 	
Sťažnosť zamestnncov na pracovnú dobu a mzdy	1	 	1	 	 	 	 	 	 	
SPOLU	21	9	12	7	3	4	2	1	1